Aidem Pot

Aidem Pot oli Eesti muusikaproduktsiooniettevõte, mis loodi 1993. aastal. Tegeldi kontsertide korraldamise, artistide loomise ja promoveerimisega, audioproduktsiooni ja muusikavideote valmistamisega. 2001. aastal müüs Aidem Pot oma muusikalao firmale TopTen. Loodi organisatsioon eriürituste korraldamiseks ja üritusturunduse täisteenuse osutamiseks – Secret Service.

Plaadifirma Aidem Pot Records sündis praktilisest vajadusest 1993. aastal, kui muusikaärimees Sven Aabreldaal soovis välja anda Mihkel Raua ansambli Mr. Lawrence raadiosinglit "Annabel" (tol ajal oli tegemist nn isekirjutatud ja paljundatud CD-plaadiga kõikidele raadiojaamadele, millele esikaaneks oli printerist väljatrükitud infoleht). Aidem Poti nimi saadi kõrvaltoas (Pirita TOP hotellis, tol ajal Raimo Kägu juhitud ja promotud populaarseim äripindade ja eriti tolleaegsete idufirmade asukoht Tallinnas) tegutsenud reklaamifirmalt Top Media, kelle nimi pöörati lihtsalt tagurpidi. Nii nagu Top Media logo, oli ka Aidem Poti graafilise sümboolika autoriks Kristjan Jagomägi (DF, Design Factory), kelle büroo lõi 1999. aastal ka kuulsad Grillfesti kokad, kes marsivad grillilippu uhkelt kõrgel hoides tänapäevani. Aidem Pot muusikaäri oskusteave tuli osaliselt Soomest, sealse tuntud plaadifirma Reel Art omanikult Pasi Ervilt, kelle hästisisustatud Helsingi stuudios salvestas Aidem Pot tunnusmuusikad laevafirmadele Estonian New Line, Linda Line ja Tallink ning olulise osa ansambli 2 Quick Start 1995. aastal ilmunud CD-plaadi "Olen loobuda sust proovinud" materjalist. Kõik edasine on kuulsusrikas Eesti popmuusika ajalugu, mille õitseaegadel salvestati ja anti välja algul helikassettidena ja hiljem ka CD-plaatidena palju head eesti muusikat, toodeti arvukalt muusikavideoid ja korraldati kontserditurneesid ja estraadikavasid. Aastal 2001 saadeti Aidem Poti nimi ehk kaubamärk Estonia Talveaiast pidulikult manalateele ning tegevust alustas turundusagentuur Secret Service. Secret Service tegutses projektijuhtimise ja ürituste korraldamisega üritusturunduse valdkonnas kuni 2014. aastani, mil asutati Eesti Messid.

Ajalootähised

1993 – koostöös Soome plaadifirmaga Reel Art sündis Secret Service eelkäija – plaadifirma ja kontserdiorganisatsioon Aidem Pot.
1995 – ilmus CD-plaadi ja kassetina (parema kvaliteedi tagamiseks valmistati Soomes Fe lindile(!) ja eristumiseks kasutati ümbrisena valgesse plastkarpi, mis võrreldes tolle aja Tallinna Helikassetitehase toodanguga oli eriline ja kvaliteetne) Aidem Pot Records esimene "omatoodang" – ansambel 2 Quick Start legendaarne album "Olen loobuda sust proovinud" ja toimus esimene suvetuur "Suvest Suveni", mis hiljem kandis ka nime "Parimatest Parimad".
1996 – ilmus esimene plaat populaarsest sarjast "Kutse tantsule". Aastatel 1996–2001 ilmus selles sarjas 15 plaati, artistideks Eesti estraadi- ja popmuusikute paremik, nende seas Raivo Tafenau ja Tiit Kalluste, Mati Nuude, Vello Orumets, Tarmo Pihlap, Heli Lääts, Voldemar Kuslap, Anne Veski ja Marju Länik, Mait Maltis, Erich Krieger, Tõnu Aare & Apelsin, Karavan ja Laine.
1998 – Auris Rätsep (Aidem Pot) ja Ivar Männik (Raadio 2) asutasid popmuusika aastaauhinnagala Kuldne Plaat. Auris Rätsep (Aidem Pot) ja Peep Veedla (siis veel harrastajast kassetimüüja) asutasid muusikatoodete hulgimüügiettevõtte Topten.
1999 – loodi kaubamärgid Speedest ja Grillfest. Esimene rahvalik kiirendusvõistlus Speedest toimus 1999. aasta jaanipäeval Haapsalus Kiltsi Lennuväljal ja samal ajal korraldati Paralepa rannas ka esimene toidufestival Grillfest Estonia, mida külastas 25 000 inimest (pilet maksis 25 Eesti krooni ja festivali maskoti Sämmi näopildiga helikassett anti pealekauba).
2000 – Aidem Pot ja Arnika Ilutulestiku Keskus korraldasid Harjumaal Jõelähtme vallas Jägala joal rahvusvahelise ilutulestiku meistrivõistluse "Suur Pauk", mis osutus ülimalt populaarseks.
2001 – Aidem Pot müüs muusikalao ja plaadifirma tegevuse ettevõttele Topten. Aidem Poti kontserdikorraldust ja üritusturundusteenuste osutamist jätkati uue nime all ettevõttes Secret Service, lisandusid telesaadete tootmine, veebilahenduste pakkumine, konsultatsiooni ja projektijuhtimise teenused.
2005 – Secret Service müüs Speedesti kaubamärgi ja kontseptsiooni Mootorispordi Arendamise Keskus MTÜ-le. Luuakse Tallinna Lauluväljakul kooliaasta alguses toimus traditsiooniline suurkontsert "Tele2 Go Live", mida aastatel 2005–2009 külastas igal aastal 20 000 noort muusikasõpra.
2006 – sõlmiti tähtajaline koostööleping Venus Clubi maineparanduseks ja luuakse koolinoortele oma suur ja glamuurne iluvõistlus Eesti Koolimiss.
2007 – senisest rahvalikust "piletiga kommertspeost" Grillfest arendati välja mittetulunduslik "uue põlvkonna" Hea Toidu Festival – Grillfest, mis toimus Türi rannas ja lauluväljakul.
2012 – tasuta sissepääsuga toidukultuurifestival Hea Toidu Festival – Grillfest toimus esimest korda Pärnus vastrenoveeritud Vallikääru aasal ja kogus 50 000 külastajat.
2014 – asutati Eesti Messid / Estonian Fairs, mis kaasas messiportfelli nii Eestis kui nüüdseks ka juba välismaale jõudnud Grillfesti. Secret Service OÜ muutis nime ja ettevõte müüdi. Secret Service kaubamärgi/tegevusnimena jäi riiulile oma aega ootama.

Helikandjad 

Andmeid kogutud ESTER e-kataloogist ja osta.ee müügikuulutuste fotodelt. Loetelu pole täielik. Lahtrites "–" tähistab koodi puudumist ja "?" teadmata.

Videosalvestised

Viited

Allikad 
 ESTER 
 Secret Service'i koduleht

Välislingid 

Eesti plaadifirmad